CELEX: 32013D0700
Language: hr
Date: 2013-11-22 00:00:00
Title: 2013/700/EU: Provedbena odluka Komisije оd 22. studenoga 2013. o osnivanju Europskog društvenog istraživanja kao konzorcija europskih istraživačkih infrastruktura (ESS ERIC)

30.11.2013   
            
            
               HR
            
            
               Službeni list Europske unije
            
            
               L 320/44
            
         PROVEDBENA ODLUKA KOMISIJE
   оd 22. studenoga 2013.
   o osnivanju Europskog društvenog istraživanja kao konzorcija europskih istraživačkih infrastruktura (ESS ERIC)
   (2013/700/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebice točku (a) njezina članka 6. stavka 1.,
   budući da:
   
               (1)
            
            
               Kraljevina Belgija, Češka Republika, Savezna Republika Njemačka, Republika Estonija, Irska, Republika Litva, Kraljevina Nizozemska, Republika Austrija, Republika Poljska, Portugalska Republika, Republika Slovenija, Kraljevina Švedska i Ujedinjena Kraljevina Velike Britanije i Sjeverne Irske zatražile su od Komisije osnivanje Europskog društvenog istraživanja kao konzorcija europskih istraživačkih infrastruktura (ESS ERIC). Kraljevina Norveška i Švicarska Konfederacija u početku će sudjelovati u ESS ERIC-u kao promatrači.
            
         
               (2)
            
            
               Kraljevina Belgija, Češka Republika, Savezna Republika Njemačka, Republika Estonija, Irska, Republika Litva, Kraljevina Nizozemska, Republika Austrija, Republika Poljska, Portugalska Republika, Republika Slovenija i Kraljevina Švedska odabrale su Ujedinjenu Kraljevinu Velike Britanije i Sjeverne Irske za državu članicu domaćina ESS ERIC-a.
            
         
               (3)
            
            
               Mjere predviđene ovom odlukom u skladu su s mišljenjem Odbora uspostavljenog člankom 20. Uredbe (EZ) br. 723/2009,
            
         DONIJELA JE OVU ODLUKU:
   Članak 1.
   1.   Ovime se osniva konzorcij europskih istraživačkih infrastruktura za Europsko društveno istraživanje pod nazivom ESS ERIC.
   2.   Statut ESS ERIC-a utvrđen je u Prilogu. Taj se statut redovito ažurira i javno je dostupan na web-mjestu ESS ERIC-a i u njegovu zakonskom sjedištu.
   3.   Bitni elementi statuta ESS ERIC-a za čije je izmjene potrebno odobrenje Komisije u skladu s člankom 11. stavkom 1. Uredbe (EZ) br. 723/2009 predviđeni su člancima 1., 2., 20., 21., 22., 23., 24. i 25.
   Članak 2.
   Ova Odluka stupa na snagu trećeg dana od dana objave u Službenom listu Europske unije.
   
      Sastavljeno u Bruxellesu 22. studenoga 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 206, 8.8.2009., str. 1.
   
      PRILOG I.
      
         STATUT KONZORCIJA EUROPSKIH ISTRAŽIVAČKIH INFRASTRUKTURA EUROPSKO DRUŠTVENO ISTRAŽIVANJE („ESS ERIC”)
      
      POGLAVLJE 1.
      
         OPĆE ODREDBE
      
      Članak 1.
      Naziv, sjedište, mjesto, središnji ured, osnivanje i radni jezik
      1.   Osniva se europska istraživačka infrastruktura pod nazivom Europsko društveno istraživanje, u daljnjem tekstu: „ESS” (European Social Survey).
      2.   Konzorcij europskih istraživačkih infrastruktura (ERIC – European Research Infrastructure Consortium) – Europsko društveno istraživanje nosi naziv ESS ERIC.
      3.   Zakonsko sjedište ESS ERIC-a nalazi se u državi domaćinu. U toj državi zakonsko sjedište obično se nalazi u instituciji domaćinu, što prema potrebi može odrediti Skupština članova.
      4.   Prvo zakonsko sjedište ESS ERIC-a nalazi se u Ujedinjenoj Kraljevini Velike Britanije i Sjeverne Irske. Prva država domaćin je Ujedinjena Kraljevina. Prva institucija domaćin je Gradsko sveučilište London. Skupština članova svake četiri godine ocjenjuje zakonsko sjedište, državu domaćina i instituciju domaćina.
      5.   ESS ERIC sklapa sporazum s institucijom domaćinom u kojem se navode uvjeti pod kojima institucija domaćin može dostavljati usluge ili proizvode ili osiguravati osoblje ESS ERIC-u u njegovom središnjem uredu (središnji uredi ESS ERIC-a u kojem su direktor i jedan zamjenik direktora) („središnji ured”). U slučaju da nakon prestanka njezina djelovanja kao institucije domaćina ta institucija domaćin bude izložena troškovima, tražbinama ili drugim obvezama, ESS ERIC obeštećuje tu instituciju domaćina za navedene troškove, tražbine ili obveze (osim onih koji su nastali zbog neizvršenja obveza institucije domaćina).
      6.   Središnji ured obično se osniva u instituciji domaćinu. Osim ako Skupština članova ne odredi drugačije, ESS ERIC obično sklapa četverogodišnje sporazume o stavljanju na raspolaganje središnjeg ureda. Dvanaest mjeseci prije datuma isteka njihova tadašnjeg sporazuma s institucijom domaćinom o središnjem uredu, Skupština članova produljuje sporazum na razdoblje od sljedeće četiri godine ili osniva središnji ured na nekom drugom mjestu, uz sporazum s trećom stranom.
      7.   Prvu sjednicu Skupštine članova saziva država domaćin što je prije moguće, a najkasnije 45 dana od stupanja na snagu odluke Komisije o osnivanju ESS ERIC-a.
      8.   Država domaćin obavješćuje članove osnivače o svim posebnim hitnim pravnim radnjama koje je potrebno poduzeti u ime ERIC-a prije nego što se održi osnivačka sjednica. Ako ni jedan član osnivač ne podnese prigovor u roku od pet radnih dana od primanja obavijesti, pravnu radnju poduzima osoba koju je za to propisno ovlastila država domaćin.
      9.   Radni je jezik ESS ERIC-a engleski.
      Članak 2.
      Zadaće i aktivnosti
      1.   Glavna svrha i zadaća ESS ERIC-a je uspostaviti i voditi istraživačku infrastrukturu sa sljedećim glavnim ciljevima:
      
                  (a)
               
               
                  prikupljanje, tumačenje i širenje, uz pomoć Europskog društvenog istraživanja ili na drugi način točnih podataka o europskom društvenom stanju, uključujući promjenu stavova, vrijednosti, predodžbi i modela ponašanja građana u različitim zemljama;
               
            
                  (b)
               
               
                  osiguranje slobodnog i pravovremenog pristupa prikupljenim podacima za profesionalne korisnike i članove javnosti;
               
            
                  (c)
               
               
                  daljnje unapređenje metodologije kvantitativnih društvenih mjerenja i analize u Europi i šire.
               
            2.   ESS ERIC svoju glavnu svrhu i zadaću obavlja na negospodarskoj osnovi. Međutim, on može obavljati ograničene gospodarske aktivnosti pod uvjetom da su one tijesno povezane s njegovom glavnom zadaćom te da ne ugrožavaju njezino ispunjavanje.
      POGLAVLJE 2.
      
         ČLANSTVO
      
      Članak 3.
      Članstvo i subjekti koji predstavljaju članove
      1.   Sljedeći subjekti mogu postati članovi ESS ERIC-a:
      
                  (a)
               
               
                  države članice;
               
            
                  (b)
               
               
                  pridružene zemlje;
               
            
                  (c)
               
               
                  treće zemlje osim pridruženih zemalja; i
               
            
                  (d)
               
               
                  međuvladine organizacije.
               
            2.   ESS ERIC ima najmanje tri države članice kao članove.
      3.   Države članice (koje djeluju preko nacionalnih predstavnika) uvijek zajedno imaju većinu glasova u Skupštini članova. Ako manje od polovice svih članova (koji djeluju preko nacionalnih predstavnika) čine države članice, države članice zajedno imaju 51 % glasova, a svaka država članica (koja djeluje preko nacionalnih predstavnika) ima jednak udjel u tih 51 % glasova. Preostali glasovi ravnomjerno se dijele na sve druge članove. Za potrebe statuta, „jedan glas” odnosi se, kada je to primjereno, na jedan udjel glasa člana usklađen na način utvrđen ovim člankom 3. stavkom 3., kad god države članice čine manje od polovice svih članova.
      4.   Svakog člana ili promatrača može po vlastitom izboru predstavljati jedan javni subjekt ili jedan subjekt iz privatnog sektora sa zadaćom javne službe kojeg se imenuje u skladu s vlastitim pravilima i postupcima.
      Kako bi se izbjegla sumnja, svaki član ima pravo promijeniti svojeg predstavnika i/ili imati najviše dva predstavnika, ali samo s jednim glasom po članu.
      5.   Svaki član imenuje (preko nadležnog ministarstva, državne službe ili njihovog delegiranog tijela ili predstavnika na temelju članka 3. stavka 4. i o tom imenovanju u pisanom obliku izvješćuje Skupštinu članova, jednu fizičku osobu kao svojeg predstavnika („nacionalni predstavnik”) na sjednicama i u svim drugim poslovima Skupštine članova ili u drugim slučajevima između člana i ESS ERIC-a. Svaki član također imenuje, i o tom imenovanju u pisanom obliku izvješćuje Skupštinu članova, jednu fizičku osobu koja djeluje kao zamjenik nacionalnog predstavnika ako nacionalni predstavnik nije dostupan ili nije u mogućnosti obavljati svoje dužnosti.
      6.   Svaki član obično imenuje nacionalnog predstavnika na razdoblje od najmanje dvije godine ciklusa svakog Europskog društvenog istraživanja (pri čemu prvo takvo razdoblje za ESS ERIC utvrđuje direktor, uz odobrenje Skupštine članova) („dvogodišnje razdoblje”). Svaki član također imenuje jednog zamjenika nacionalnog predstavnika za isto dvogodišnje razdoblje.
      7.   Članovi, promatrači i subjekti koji ih predstavljaju navedeni su u Prilogu II. Članovi koji su podnijeli zahtjev za osnivanje ERIC-a nazivaju se članovima osnivačima.
      Članak 4.
      Primanje članova i promatrača
      1.   Novi članovi moraju ispunjati sljedeće uvjete za primanje:
      
                  (a)
               
               
                  primanje novih članova odobrava se običnom većinom glasova Skupštine članova;
               
            
                  (b)
               
               
                  svi zahtjevi za članstvo podnose se u pisanom obliku predsjedniku Skupštine članova uz kopiju direktoru;
               
            
                  (c)
               
               
                  podnositelj zahtjeva za članstvo u zahtjevu opisuje kako će doprinijeti ciljevima i aktivnostima ESS ERIC-a navedenim u članku 2. te način na koji će ispunjivati svoje obveze iz poglavlja 3. Posebice, podnositelj zahtjeva mora dokazati, na način prihvatljiv Skupštini članova, da ima sredstava i da preuzima obvezu da vrši sljedeće:
                  
                              i.
                           
                           
                              osigurati, o vlastitom trošku, odvijanje prikupljanja podataka i istraživanja koja ESS ERIC može provoditi radi obavljanja svoje glavne zadaće (najmanje na dvogodišnjoj osnovi) u skladu sa specifikacijama koje donosi direktor, a prema potrebi odobrava Skupština članova; i
                           
                        
                              ii.
                           
                           
                              davati financijske doprinose uravnoteženim proračunima ESS ERIC-a, uz početne doprinose određene u prilogu ovom dokumentu; i
                           
                        
                              iii.
                           
                           
                              sudjelovati, kroz doprinose utvrđene u članku 17. stavku 5. ili na drugi način, u središnjim troškovima ESS ERIC-a u skladu s formulom o financiranju koju prema potrebi i na temelju statuta utvrđuje Skupština članova; i
                           
                        
                              iv.
                           
                           
                              poštovati dogovore o vođenju ESS ERIC-a i sudjelovati u njima, u skladu sa statutom.
                           
                        
            2.   Svi članovi, kao uvjet za članstvo, potpisuju izjavu o prihvaćanju u obliku koji prema potrebi odobrava Skupština članova.
      3.   Subjekti navedeni u članku 3. stavku 1. koji još nisu u mogućnosti da se učlane, mogu zatražiti status promatrača. Kao promatrači primaju se (pojedinačno „promatrač”):
      
                  (a)
               
               
                  svaki subjekt koji može biti promatrač u smislu definicije iz Uredbe, kojeg Skupština članova primi kao promatrača, pod uvjetom da Skupština članova smatra da je to u najboljem interesu ESS ERIC-a i obavljanja njegovih glavnih zadaća i aktivnosti;
               
            
                  (b)
               
               
                  svaki član koji privremeno ili na drugi način izgubi pravo glasa na temelju članka 5. stavka 4. uz odobrenje Skupštine članova dobiva status promatrača do povrata prava glasa ili isteka njegovog članstva.
               
            4.   Uvjeti za primanje promatrača su sljedeći:
      
                  (a)
               
               
                  promatrači se primaju na četiri godine; nakon tog razdoblja promatrač Skupštini članova podnosi zahtjev(e) za produljenje statusa promatrača;
               
            
                  (b)
               
               
                  primanje ili ponovno primanje promatrača ovisi o odobrenju Skupštine članova;
               
            
                  (c)
               
               
                  podnositelji zahtjeva pisani zahtjev dostavljaju u zakonsko sjedište ESS ERIC-a;
               
            
                  (d)
               
               
                  svaki član koji privremeno ili na drugi način izgubi pravo glasa na temelju članka 5. stavka 4., uz odobrenje Skupštine članova dobiva status promatrača do povrata prava glasa ili isteka njegova članstva.
               
            5.   Svaki promatrač imenuje (preko nadležnog ministarstva, državne službe ili njihovog delegiranog tijela) i o tom imenovanju u pisanom obliku izvješćuje Skupštinu članova, jednu fizičku osobu kao svojeg predstavnika („predstavnik promatrača”) na sjednicama i u svim drugim poslovima Skupštine članova ili u drugim slučajevima između promatrača i ESS ERIC-a.
      Predstavnik promatrača primljen na temelju članka 4. stavka 3. nacionalni je predstavnik kojeg bi taj subjekt imenovao u svojstvu člana. Svaki promatrač također imenuje, i o tom imenovanju u pisanom obliku izvješćuje Skupštinu članova, jednu fizičku osobu koja djeluje kao zamjenik predstavnika promatrača ako predstavnik promatrača nije dostupan ili nije u mogućnosti obavljati svoje dužnosti.
      6.   Sljedeće osobe pozivaju se po službenoj dužnosti na sudjelovanje u dijelovima sjednica Skupštine članova u kojima se ne razmatraju posebna pitanja, s pravom govorenja, ali bez prava glasanja i prava primanja svih bitnih materijala:
      
                  (a)
               
               
                  predstavnik Europske znanstvene zaklade ili tijela slijednika;
               
            
                  (b)
               
               
                  predsjednik znanstvenog savjetodavnog odbora Skupštine članova koji će se osnovati u skladu s ovim statutom („SAB”);
               
            
                  (c)
               
               
                  predsjednik savjetodavnog odbora Skupštine članova o metodologiji, koji će se osnovati u skladu s ovim statutom („MAB”);
               
            
                  (d)
               
               
                  predstavnik nacionalnog foruma koordinatora navedenog u članku 13. („Forum NK-a”);
               
            
                  (e)
               
               
                  direktor i zamjenici direktora ESS ERIC-a;
               
            
                  (f)
               
               
                  predstavnik institucije domaćina; i
               
            
                  (g)
               
               
                  imenovani predstavnik bilo koje druge zemlje nečlanice koja je iskazala namjeru sudjelovati u Europskom društvenom istraživanju, uz odobrenje Skupštine članova.
               
            Članak 5.
      Istupanje člana ili promatrača/prekidanje članstva ili statusa promatrača
      1.   Subjekt automatski prestaje biti član ako prestane postojati ili ako više nije obuhvaćen kategorijama koje su navedene u članku 3. stavku 1.
      2.   Član može istupiti iz članstva u bilo kojem trenutku, što stupa na snagu na kraju svakog dvogodišnjeg razdoblja (osim na kraju prvog dvogodišnjeg razdoblja) uz prethodnu pisanu obavijest Skupštini članova najmanje 24 mjeseca prije („razdoblje obavijesti o istupanju”).
      3.   Članstvo se isto tako prekida ako Skupština članova dvotrećinskom većinom glasova odluči da je prekidanje članstva u najboljem interesu ESS ERIC-a u slučaju da:
      
                  (a)
               
               
                  član krši uvjete određene u:
                  
                              i.
                           
                           
                              članku 4. stavku 1. točki (c) podtočki i. u dva uzastopna dvogodišnja razdoblja; ili
                           
                        
                              ii.
                           
                           
                              članku 4. stavku 1. točki (c) podtočki ii. u dvije uzastopne financijske godine ESS ERIC-a; ili
                           
                        
            
                  (b)
               
               
                  član ozbiljno krši druge odredbe statuta.
               
            Član ili promatrač dobiva priliku osporiti odluku o prekidanju i iznijeti svoju obranu pred Skupštinom članova.
      4.   Neovisno o članku 5. stavku 3., Skupština članova može običnom većinom glasova, u okolnostima određenima u članku 5. stavku 3., odlučiti da neće prekinuti članstvo člana, nego da će članu suspendirati ili oduzeti pravo glasa za razdoblje i pod uvjetima o kojima razumno odlučuje Skupština članova. Skupština članova može u bilo kojem trenutku običnom većinom glasova vratiti članu pravo glasa, ako član na način prihvatljiv Skupštini članova ispravi kršenje određeno u članku 5. stavku 3.
      5.   Članstvo nije prenosivo.
      POGLAVLJE 3.
      
         PRAVA I OBVEZE ČLANOVA I PROMATRAČA
      
      Članak 6.
      Članovi
      1.   Podložno članku 3. stavku 5. i članku 5. stavku 4., svaki član ima jedan glas. Član koji na temelju članka 3. stavka 4. ima više od jednog predstavnika ima samo jedan glas, osim ako Skupština članova ne odluči drugačije (i na temelju ovog članka). Povrh toga, član upoznaje Skupštinu članova s načinom glasanja svojeg predstavnika.
      2.   Svaki član:
      
                  (a)
               
               
                  daje financijski doprinos naveden u članku 4. stavku 1. točki (c) podtočkama i., ii. i iii.;
               
            
                  (b)
               
               
                  imenuje nacionalnog predstavnika, kako je navedeno u članku 3. stavku 5.; i
               
            
                  (c)
               
               
                  ovlašćuje svojeg nacionalnog predstavnika za glasanje o svim pitanjima pokrenutim na Skupštini članova i uvrštenim u dnevni red.
               
            3.   Doprinose koji nisu financijski doprinosi ESS ERIC-u članovi mogu davati pojedinačno ili zajednički, u suradnji s drugim članovima, promatračima ili trećim stranama.
      Članak 7.
      Promatrači
      1.   Prava promatrača uključuju pravo primanja obavijesti o sjednicama Skupštine članova, prisustvovanja i (uz odobrenje predsjednika) govorenja na sjednicama Skupštine članova, osim slučaja u kojem Skupština članova može isključiti promatrače iz dijelova sjednica u kojima se razmatraju posebna pitanja (prema odluci predsjednika ili prema potrebi glasanjem Skupštine članova) Promatrač ima pravo na iste materijale kao i nacionalni predstavnici, osim kada se radi o materijalima koji se odnose na posebna pitanja (kako je prethodno navedeno). Promatrač nema pravo glasa.
      2.   Svaki promatrač imenuje predstavnika promatrača, kako je navedeno u članku 4. stavku 5.
      POGLAVLJE 4.
      
         VOĐENJE I IZVOĐENJE AKTIVNOSTI ERIC-A
      
      Članak 8.
      Skupština članova
      1.   Skupština članova predstavničko je tijelo svih članova ESS ERIC-a. Na sjednicama Skupštine članova svakog člana predstavlja njegov nacionalni predstavnik (i/ili njegov zamjenik).
      2.   Skupština članova ovlaštena je donositi odluke o funkcioniranju i upravljanju ESS ERIC-a. Skupština članova uvijek štiti i promiče interese ESS ERIC-a.
      3.   Skupština članova odlukom ima pravo ta pitanja prenijeti na direktora kada to smatra primjerenim.
      4.   Skupština članova općenito je odgovorna za osiguravanje opstojnosti i održivosti ESS ERIC-a. Njezine odgovornosti uključuju, ali se ne ograničavaju na:
      
                  (a)
               
               
                  imenovanje, zamjenu ili razrješenje direktora, nakon savjetovanja s jezgrenim znanstvenim timom navedenim u članku 13. („CST”) te određivanje uvjeta zapošljavanja direktora. Skupština članova određuje je li za imenovanje direktora prikladan javni natječaj ili ograničeni postupak te hoće li osnovati odbor za imenovanja radi rješavanja toga pitanja u ime Skupštine članova;
               
            
                  (b)
               
               
                  imenovanje, zamjenu ili razrješenje institucije domaćina, nakon savjetovanja s CST-om. Skupština članova određuje je li za imenovanje institucije domaćina prikladan javni natječaj ili ograničeni postupak te hoće li osnovati odbor za imenovanja radi rješavanja toga pitanja u ime Skupštine članova;
               
            
                  (c)
               
               
                  primanje periodičnih izvješća od direktora o izvršavanju njegovih/njezinih dužnosti;
               
            
                  (d)
               
               
                  provjeru i odobravanje financijskih izvještaja i tekućih programa rada;
               
            
                  (e)
               
               
                  imenovanje, zamjenu ili razrješenje članova SAB-a;
               
            
                  (f)
               
               
                  imenovanje, zamjenu ili razrješenje članova MAB-a;
               
            
                  (g)
               
               
                  imenovanje, zamjenu ili razrješenje članova Financijskog odbora;
               
            
                  (h)
               
               
                  osnivanje drugih savjetodavnih tijela ili odbora kada to Skupština članova smatra potrebnim ili prikladnim te određivanje članstva i postupaka za takva tijela; i
               
            
                  (i)
               
               
                  praćenje i osiguravanje ispunjenja obveza članova prema ESS ERIC-u i prema potrebi poduzimanje mjera protiv članova radi ostvarenja prava ESS ERIC-a u odnosu na te članove.
               
            Skupština članova može naručivati periodične neovisne provjere ili nadzore ukupnog ili dijela djelovanja ESS ERIC-a. Skupština članova odgovorna je za određivanje postupka i rokova za takve provjere ili nadzore, kao i za utvrđivanje kriterija za provjeru, uz savjetovanje s direktorom, CST-om i svakim savjetodavnim tijelom koje Skupština članova može, prema potrebi, osnovati.
      Članak 9.
      Predsjednik i zamjenik predsjednika Skupštine članova
      1.   Skupština članova običnom većinom glasova imenuje neovisnog predsjednika („predsjednik”), koji ne smije biti nacionalni predstavnik i koji ispunjava kriterije koje Skupština članova, prema potrebi, odobrava.
      Mandat predsjednika traje četiri godine uz mogućnost produljenja. Prije imenovanja predsjednika, Skupština članova iznosi pisane nominacije kandidata, najmanje tri tjedna prije sjednice na kojoj se imenuje predsjednik. Predsjednik preuzima ured što je prije moguće nakon njegova/njezina imenovanja.
      2.   Skupština članova običnom većinom glasova imenuje zamjenika predsjednika („zamjenik predsjednika”) među nacionalnim predstavnicima. Mandat zamjenika predsjednika traje četiri godine uz mogućnost produljenja. Prije imenovanja zamjenika predsjednika, Skupština članova iznosi pisane nominacije kandidata najmanje tri tjedna prije sjednice. Zamjenik predsjednika preuzima ured što je prije moguće nakon njegova/njezina imenovanja. Zamjenik predsjednika preuzima sve poslove predsjednika u njegovoj/njezinoj odsutnosti.
      3.   Skupština članova poduzima potrebne mjere kako bi se omogućilo da prvi predsjednik i zamjenik predsjednika budu imenovani na prvoj sjednici Skupštine članova.
      Članak 10.
      Sjednice Skupštine članova
      1.   Skupština članova sastaje se najmanje dvaput godišnje. Dodatne sjednice mogu se sazvati na zahtjev predsjednika ili direktora ili najmanje jedne trećine nacionalnih predstavnika. Središnji ured ESS ERIC-a organizira vođenje sjednica, uključujući vođenje zapisnika.
      2.   Sve odluke Skupštine članova, osim o posebnim pitanjima, donose se običnom većinom glasova prisutnih članova putem njihovih nacionalnih predstavnika, podložno članku 3. stavku 5.
      3.   Podložno članku 10. stavku 15., sjednica Skupštine članova saziva se uz prethodnu obavijest najmanje 14 dana prije. Podložno članku 10. stavku 15., u obavijesti se navode vrijeme i mjesto održavanja sjednice i opća narav pitanja koja će se rješavati.
      4.   Podložno odredbama statuta, obavijest i druge komunikacije o sjednici Skupštine članova dostavljaju se svim članovima, direktoru, nacionalnim predstavnicima, promatračima i svim drugim osobama koje predsjednik želi pozvati na sjednicu.
      5.   Ako obavijest o sjednici slučajno nije poslana osobi koja je ima pravo dobiti ili ako osoba nije primila obavijest o sjednici, to ne utječe na valjanost postupaka na sjednici.
      6.   Svaka obavijest o sjednici Skupštine članova daje se u papirnom ili elektroničkom obliku (kako je definirano u odjeljku 1168. Zakona o trgovačkim društvima Ujedinjene Kraljevine iz 2006.), kao i na web-mjestu.
      7.   Na sjednicama Skupštine članova pitanja se mogu rješavati samo ako je postignut kvorum prisutnih članova (preko njihovih nacionalnih predstavnika). Kvorum sačinjavaju članovi koji imaju najmanje jednu trećinu glasova u Skupštini članova i imaju pravo glasati o pitanjima koja se rješavaju. Ako pola sata nakon utvrđenog početka sjednice nije postignut kvorum, sjednica Skupštine članova odgađa se za deset minuta i održava isti dan i na istom mjestu. Ako se na odgođenoj sjednici Skupštine članova ne postigne kvorum, svi članovi s pravom glasa o pitanjima koja se rješavaju čine kvorum i ovlašteni su odlučivati o svim pitanjima koja bi se odgovarajuće rješavala na odgođenoj sjednici, ali odluke donesene na toj sjednici ne stupaju na snagu sve dok se zapisnik sa sjednice ne dostavi svim članovima i dok ga u pisanom obliku ili elektroničkom poštom ne prihvati obična ili dvotrećinska većina članova, za svako posebno pitanje. Za potrebe ovog članka odobrenje nacionalnog predstavnika smatra se odobrenjem člana.
      8.   Predsjednik predsjedava svakom sjednicom Skupštine članova. Ako nema predsjednika, ako on nije prisutan u određeno vrijeme održavanja sjednice ili nije voljan djelovati, zamjenik predsjednika predsjedava kao predsjednik, a ako on nije prisutan ili nije voljan djelovati, prisutni nacionalni predstavnici biraju jednoga među sobom za predsjedavajućeg sjednice.
      9.   Na svakoj sjednici Skupštine članova odluka o glasanju na sjednici donosi se podizanjem ruku ili se, prema nahođenju predsjednika, o glasanju može odlučivati glasačkim listićima.
      10.   Izjava predsjednika da je odluka donesena ili da se donosi jednoglasno ili kvalificiranom većinom, da nije donesena ili da nije donesena kvalificiranom većinom, i pripadajuća zabilješka u zapisniku sa sjednice ESS ERIC-a, nepobitan su dokaz činjeničnog stanja, bez dokazivanja broja ili udjela glasova u korist ili protiv odluke.
      11.   Predsjednik nema pravo glasa. Zamjenik predsjednika ili svaki drugi nacionalni predstavnik izabran za predsjedatelja sjednice Skupštine članova zadržava svoj glas kao nacionalni predstavnik kada predsjeda sjednicom Skupštine članova, ali nema dodatni glas kada djeluje kao predsjednik.
      12.   Promatrači imaju pravo govoriti i da se njihov glas čuje na sjednicama Skupštine članova, prema nahođenju predsjednika, ali nemaju pravo glasa. Predsjednik može, prema svom nahođenju, zatražiti da promatrači napuste prostoriju tijekom cijele ili dijela sjednice Skupštine članova.
      13.   Odluku o sljedećim pitanjima („posebna pitanja”) donosi samo Skupština članova dvotrećinskom većinom članova i glasanjem na sjednici, pod uvjetom da je sjednica sazvana najmanje šest tjedana prije i da su u obavijesti navedeni vrijeme i mjesto te narav posebnih pitanja koja će se rješavati:
      
                  (a)
               
               
                  promjene sporazuma o vođenju ESS ERIC-a;
               
            
                  (b)
               
               
                  predložena povećanja proračuna ESS ERIC-a (kako je određeno u članku 17. ovoga dokumenta);
               
            
                  (c)
               
               
                  predložene promjene modela financiranja, kako je određeno u članku 17. ovoga dokumenta;
               
            
                  (d)
               
               
                  predloženo prekidanje članstva člana;
               
            
                  (e)
               
               
                  predložena promjena institucije domaćina;
               
            
                  (f)
               
               
                  predloženo razrješenje predsjednika, zamjenika predsjednika, direktora, prije isteka mandata;
               
            
                  (g)
               
               
                  promjene sastava bilo kojeg tijela iz članka 11. stavka 3. ili članka 13. stavka 2.; i
               
            
                  (h)
               
               
                  predložene promjene statuta (uključujući sve promjene navedene u članku 28. ovoga dokumenta).
               
            14.   Pisana odluka o kojoj se suglasi broj članova koji bi bio potreban da je predložena na sjednici Skupštine članova ima snagu kao da je donesena na propisno sazvanoj i održanoj sjednici Skupštine članova i može sadržavati nekoliko instrumenata sličnog oblika i svaki se potpisuje u ime jednog ili nekoliko članova. Za potrebe ovog članka, odobrenje nacionalnog predstavnika smatra se odobrenjem člana.
      15.   Smatra se da članovi (koji djeluju preko svojih propisno imenovanih nacionalnih predstavnika) sudjeluju u sjednici ili dijelu sjednice Skupštine članova ako:
      
                  (a)
               
               
                  sjednica je sazvana i održana u skladu sa statutom; i
               
            
                  (b)
               
               
                  mogu razmijeniti informacije ili mišljenja o svakoj posebnoj temi sjednice.
               
            Članak 11.
      Odbori Skupštine članova
      1.   Podložno statutu, Skupština članova može osnivati odbore. Podložno statutu, sastav, članstvo i postupke odbora utvrđuje Skupština članova. Članovi odbora Skupštine članova mogu biti osobe koje nisu nacionalni predstavnici. Skupština članova imenuje članove svojih odbora nakon savjetovanja s direktorom i posebno imenovanom skupinom čije osnivanje Skupština članova, prema potrebi, može smatrati prikladnim.
      2.   Direktor (ili njegov/njezin imenovani zamjenik) ima pravo prisustvovati sjednicama svih odbora Skupštine članova i organizira njihovo vođenje i sastavljanje zapisnika. Skupština članova određuje mogućnosti za obnavljanje svojih odbora.
      3.   Sljedeći odbori uvijek postoje:
      
                  (a)
               
               
                  Znanstveni savjetodavni odbor (ili SAB);
               
            
                  (b)
               
               
                  Savjetodavni odbor o metodologiji (ili MAB); i
               
            
                  (c)
               
               
                  Financijski odbor (ili FINCOM).
               
            4.   U SAB-u je obično osam viših društvenih znanstvenika iz međunarodne društveno-znanstvene istraživačke zajednice, koje imenuje Skupština članova, nakon pisanih nominacija od članova. Članovi SAB-a imaju četverogodišnji mandat, uz mogućnost produljenja.
      5.   SAB daje savjete i upute Skupštini članova, direktoru i CST-u o važnim područjima djelovanja ESS ERIC-a. Mišljenje SAB-a nije obvezujuće za Skupštinu članova, direktora ili CST, osim kako je predviđeno u članku 11. stavku 6.
      6.   Skupština članova prenosi na SAB ovlasti za odabir članova tima za izradu upitnika za module koji se mijenjaju u svakom dvogodišnjem razdoblju na temelju prijava dobivenih nakon međunarodnog natječaja.
      7.   Sjednice SAB-a održavaju se najmanje dvaput svakih dvanaest mjeseci. SAB običnom većinom glasova bira svojeg predsjednika i zamjenika predsjednika, nakon odgovarajućeg procesa nominiranja. Svaki član SAB-a ima jedan glas. Predsjednik SAB-a ima odlučujući glas ako su glasovi jednako podijeljeni.
      8.   Predsjednik SAB-a može, po svom nahođenju, pozvati osobe kao promatrače na sjednicama SAB-a, ako to, prema potrebi, smatra prikladnim.
      9.   U MAB-u je šest viših stručnjaka za metodologiju iz međunarodne društveno-znanstvene istraživačke zajednice, koje imenuje Skupština članova nakon pisanih nominacija od članova. Članovi MAB-a imaju četverogodišnji mandat uz mogućnost produljenja.
      10.   MAB daje savjete i upute Skupštini članova, direktoru i CST-u o metodologiji. Mišljenje MAB-a nije obvezujuće za Skupštinu članova, direktora ili CST.
      11.   Sjednice MAB-a održavaju se najmanje jedanput svakih dvanaest mjeseci. MAB običnom većinom glasova bira svojeg predsjednika i zamjenika predsjednika nakon odgovarajućeg procesa nominiranja. Svaki član MAB-a ima jedan glas. Predsjednik MAB-a ima odlučujući glas ako su glasovi jednako podijeljeni.
      12.   Predsjednik MAB-a može, po svom nahođenju, pozvati osobe kao promatrače na sjednicama MAB-a, ako to, prema potrebi, smatra prikladnim.
      13.   U FINCOM-u su četiri stručnjaka za proračun i financijski nadzor koje imenuje Skupština članova nakon pisanih nominacija od članova. Najmanje dva člana FINCOM-a nisu nacionalni predstavnici. Mandat članova FINCOM-a traje četiri godine, uz mogućnost produljenja.
      14.   FINCOM daje upute Skupštini članova i direktoru o financijskom stanju ESS ERIC-a, uključujući (bez ograničenja) o resursima i povezanim financijskim pitanjima ESS ERIC-a.
      15.   Sjednice FINCOM-a održavaju se najmanje jedanput svakih dvanaest mjeseci. Članovi FINCOM-a određuju svoje postupke zasjedanja i rada između sjednica, ali imenuje jednog svojeg člana koji predstavlja FINCOM na sjednicama Skupštine članova, radi izvješćivanja o njegovim procjenama i savjetima.
      Članak 12.
      Direktor i zamjenici direktora
      1.   Skupština članova može imenovati ili prema potrebi zamijeniti direktora ESS ERIC-a („direktor”) koji je glavni direktor, glavni znanstvenik te na temelju članka 12. Uredbe i pravni zastupnik ESS ERIC-a. Direktor ima diskrecijsko pravo djelovati u ime ESS ERIC-a, osim ako Skupština članova, prema potrebi, odredi drugačije. Prvi direktor ESS ERIC-a postaje zatim i glavni istražitelj - koordinator ESS-a. Imenovanje direktora ovisi o odobrenju Skupštine članova, mandat traje četiri godine uz mogućnost produljenja i u drugim slučajevima pod uvjetima koje odobri Skupština članova.
      2.   Skupština članova, prema potrebi, na direktora prenosi ovlasti koje smatra prikladnima kako bi se omogućilo da direktor obavlja svakodnevne dužnosti glavnog direktora, glavnog znanstvenika i pravnog zastupnika ESS ERIC-a.
      3.   Direktor je odgovoran za ostvarenje ukupnih ciljeva ESS ERIC-a, izvršenje njegovog godišnjeg proračuna, poslovni plan i program rada. Direktor odgovara izravno Skupštini članova ili, ako ga Skupština članova tako uputi, nekom odboru Skupštine članova. Direktor je odgovoran za odabir institucija CST-a (kako je definirano u članku 13. stavku 2. točki (a), podložno prihvaćanju Skupštine članova. Direktor je u cijelosti odgovoran osigurati izvršenje znanstvenih, ugovornih, zakonskih i proračunskih obveza ESS ERIC-a. Direktor koordinira osoblje središnjeg ureda, CST-a i s njima povezane znanstvenike za istraživanje, kao i nacionalne koordinatore u svim sudjelujućim državama, a oni mu pružaju potporu u cilju provedbe programa rada ESS ERIC-a u skladu s potrebnim standardima.
      4.   Direktor imenuje zamjenika iz institucije domaćina i najmanje još jednog zamjenika iz jedne od drugih institucija CST-a koji njemu/njoj pomažu u njegovim/njezinim zadaćama. Direktor može svakom od navedenih zamjenika dodijeliti posebne funkcije.
      Članak 13.
      Odbori direktora
      1.   Direktor može osnovati odbore koji mu pomažu u izvršavanju njegovih odgovornosti i zadaća. Podložno statutu, sastav, članstvo i postupke odbora utvrđuje direktor. Članovi odbora direktora mogu biti osobe koje nisu nacionalni predstavnici ili promatrači.
      2.   Sljedeći odbori direktora uvijek postoje:
      
                  (a)
               
               
                  glavni znanstveni tim (ili CST); i
               
            
                  (b)
               
               
                  nacionalni forum koordinatora (ili Forum NK-a).
               
            CST i Forum NK pomažu direktoru u osiguravanju dosljednog izvršavanja glavne zadaće ESS ERIC-a u svim državama članicama, prema standardima kvalitete koje utvrdi Skupština članova.
      3.   CST obuhvaća institucije (pojedinačno „institucionalni član”) koje određuje direktor, a Skupština članova odobrava prema potrebi. Svaki institucionalni član imenuje svojeg višeg predstavnika i njegovog zamjenika uz odobrenje direktora radi sudjelovanja na sjednicama CST-a. Mandat institucionalnog člana traje četiri godine, uz mogućnost produljenja. Drugi članovi osoblja institucionalnog člana pozivaju se na sjednice radi doprinosa raspravama stručnim znanjima.
      4.   CST savjetuje direktora i surađuje s njim u svim aspektima planiranja, znanstvenog usmjeravanja, metodologije, provedbe, kontrole kvalitete, izvršenja poslova i širenja podataka o radu ESS ERIC-a.
      5.   Sjednice CST-a održavaju se najmanje tri puta svakih dvanaest mjeseci. Sjednicama CST-a predsjeda direktor, a u njegovoj odsutnosti zamjenik direktora. Iako ESS ERIC može, prema potrebi, ugovarati stručne zadaće s institucijama koje nisu institucionalni članovi CST-a, te institucije time ne postaju članovi CST-a.
      6.   Nacionalne koordinatore (osobe koje član imenuje nacionalnim koordinatorom u skladu sa statutom) („nacionalni koordinatori”) bira, u početku svakog kruga istraživanja, nadležno tijelo člana u skladu s opisom uloge koju utvrđuje direktor. Mandat nacionalnog koordinatora je dvogodišnje razdoblje (ili dulje, prema nahođenju člana).
      7.   Ključne uloge nacionalnih koordinatora jesu usklađivanje aktivnosti ESS ERIC-a na nacionalnoj razini i osiguravanje njihove sukladnosti sa specifikacijama koje, prema potrebi, donosi direktor.
      8.   Forum NK (Forum nacionalnih koordinatora osnovan na temelju statuta) okuplja nacionalne koordinatore svih članova (osim članova koji su međuvladine organizacije), direktore i zamjenike direktora. Sjednicama Foruma NK-a predsjeda direktor, a na njima sudjeluju relevantni članovi CST-a, u skladu s dnevnim redom. On se sastaje najmanje tri puta u dvogodišnjem razdoblju, a dnevni red za svaku sjednicu određuje direktor, uz savjetovanje s CST-om i nacionalnim koordinatorima. Forum NK imenuje jednog od svojih članova za nacionalnog koordinatora radi sudjelovanja na sjednicama Skupštine članova i jednog radi sudjelovanja na sjednicama CST-a.
      9.   Forum NK prima i komentira središnje specifikacije koje direktor, prema potrebi, može donijeti u vezi s aktivnostima ESS ERIC-a na nacionalnoj razini. Forum NK također savjetuje direktora i CST o drugim aspektima ustroja i djelovanja ESS ERIC-a.
      10.   Predsjedatelj Foruma NK-a može na sjednice Foruma NK-a pozvati i vanjske stručnjake.
      Članak 14.
      Sastav i sjednice tijela
      1.   Kako bi se osigurala uključenost i izbjegao sukob interesa, ni jedna osoba (osim direktora ili zamjenika direktora) nije član više od jednog tijela ili odbora ESS ERIC-a, uključujući Skupštinu članova, odbore Skupštine članova i odbore direktora, s izuzetkom FINCOM-a, u kojem najviše dva člana mogu biti predstavnici Skupštine članova (prema članku 11. stavku 13.). Predsjednik određenog odbora ili tijela, uključujući Skupštinu članova, može ukinuti ovaj zahtjev. Ništa u ovom članku ne sprječava osobu da bude promatrač u nekoliko tijela ESS ERIC-a.
      2.   Osim ako Skupština članova ne odredi drugačije, kada se utvrđuje sudjeluju li osobe na sjednici nekog tijela ili odbora ESS ERIC-a (uključujući Skupštinu članova, odbore Skupštine članova i savjetodavne odbore direktora), nevažno je gdje se osobe nalaze ili kako uzajamno komuniciraju. Ako se sve osobe koje sudjeluju na sjednici ne nalaze na istom mjestu, one mogu odlučiti da se smatra da se sjednica održava tamo gdje se nalazi bilo tko od njih.
      3.   Sastav tijela ili odbora ESS ERIC-a odražava odgovarajuću rodnu ravnotežu i opću ravnotežu stručnosti.
      POGLAVLJE 5.
      
         IZVJEŠĆIVANJE KOMISIJI
      
      Članak 15.
      Izvješćivanje Komisiji
      1.   Na kraju svake financijske godine direktor izrađuje godišnje izvješće o aktivnosti, koje posebice obuhvaća znanstvene, poslovne i financijske aspekte njegovih aktivnosti iz članka 2. stavka 1. Skupština članova odobrava izvješće običnom većinom glasova i dostavlja ga Europskoj komisiji i nadležnim tijelima javne vlasti u roku od šest mjeseci nakon završetka odgovarajuće financijske godine. ESS ERIC osigurava da izvješće bude dostupno javnosti.
      2.   ESS ERIC i dotične države članice izvješćuju Europsku komisiju o svim okolnostima koje prijete da će ozbiljno ugroziti ostvarenje zadaće ESS ERIC-a ili ometati ESS ERIC pri ispunjavanju uvjeta utvrđenih statutom ili Uredbom.
      3.   Kad Komisija dobije signal da ESS ERIC ozbiljno krši ovu Uredbu, statut, odluke donesene na temelju ove Uredbe ili nekoga drugog mjerodavnog prava, ona od ESS ERIC-a i/ili njegovih članova zahtijeva objašnjenja.
      POGLAVLJE 6.
      
         FINANCIJE
      
      Članak 16.
      Financijska godina
      Osim ako Skupština članova odredi drugačije, financijska godina ESS ERIC-a traje od 1. lipnja do 31. svibnja i ESS ERIC do tog datuma priprema svoje glavne proračunske i poslovne planove, sastavlja financijske izvještaje i provodi reviziju.
      Članak 17.
      Proračun
      1.   Direktor priprema i dostavlja FINCOM-u na odobrenje prijedlog glavnog proračuna i poslovni plan za svako dvogodišnje razdoblje, obuhvaćajući prihode i troškove ESS ERIC-a na godišnjoj osnovi („proračun”).
      2.   U proračun su uključeni sljedeći glavni troškovi, rashodi i prihodi:
      
                  (a)
               
               
                  središnji ustroj, usklađivanje, kontrola kvalitete i širenje podataka koje provode središnji ured i institucije CST-a;
               
            
                  (b)
               
               
                  tajništvo ESS ERIC-a (uključujući poslove Skupštine članova i svih drugih odbora i tijela ERIC-a, prema potrebi); i
               
            
                  (c)
               
               
                  novčana sredstva od članova i/ili trećih strana ili drugih osoba, u obliku bespovratnih sredstava ili drugih uplata.
               
            Da bi se izbjegla sumnja, svaki član u Europskom društvenom istraživanju pokrivat će vlastite troškove terenskog rada i nacionalnog usklađivanja i takvi troškovi nisu dio proračuna.
      3.   U proračun se uključuju i stavci koje je Skupština članova odobrila kada je to potrebno po savjetu FINCOM-a izraženom u poslovniku.
      4.   Nakon što FINCOM odobri proračun, podnosi ga Skupštini članova na odobrenje. U slučaju da FINCOM ne odobri proračun, o razlozima izvješćuje Skupštinu članova koja zatim donosi konačnu odluku o njegovu donošenju.
      5.   Nakon odobrenja proračuna, članovi (ili isplatitelji u ime članova) daju godišnje doprinose, kao što je prikazano u proračunu i prema potrebi pod uvjetima iz poslovnika, koji se izračunavaju kako slijedi:
      
                  (a)
               
               
                  prvo, osnovni doprinos svakog člana u iznosu koji, prema potrebi, odobrava Skupština članova;
               
            
                  (b)
               
               
                  drugo, doprinos države domaćina u iznosu koji se, prema potrebi, dogovara i
               
            
                  (c)
               
               
                  treće, doprinos svih članova u potrebnom iznosu izračunanom u skladu s njihovim relativnim BDP-om. Ako iz takvog izračuna proizlazi da neki (ali ne svi) članovi plaćaju dodatni iznos, jednak ili manji od osnovnog iznosa iz članka 17. stavka 5. točke (a), tada svaki takav član ne treba dati dodatni doprinos, a zbog toga nastali manjak dijeli se, na osnovi odnosnog BDP-a, na članove od kojih se doprinos traži na temelju ovog podčlanka.
               
            Doprinosi članova u naravi prihvatljivi su jedino uz odobrenje predsjednika Skupštine članova nakon savjeta od FINCOM-a.
      Članak 18.
      Financijski nadzor
      ESS ERIC osigurava reviziju svojih financijskih izvještaja koju obavlja odgovarajuća kvalificirana revizorska kuća, kao i podnošenje i objavljivanje revidiranih financijskih izvještaja. Revidirane financijske izvještaje odobrava Skupština članova.
      Članak 19.
      Računovodstvo
      ESS ERIC odvojeno bilježi troškove i prihode svojih gospodarskih aktivnosti i za njih naplaćuje tržišne cijene ili, ako se one ne mogu utvrditi, ukupne troškove plus razumnu maržu.
      POGLAVLJE 7.
      
         POLITIKE
      
      Članak 20.
      Nabava i oslobođenja od poreza
      1.   ESS ERIC odnosi se prema natjecateljima i ponuditeljima jednako i bez diskriminacije, bez obzira na to imaju li sjedište u Europskoj unije ili ne. U okviru politike nabave ESS ERIC-a poštuju se načela transparentnosti, nediskriminacije i tržišnog natjecanja. Skupština članova utvrđuje detaljna pravila o postupku i kriterijima nabave.
      2.   Oslobođenja od poreza na osnovi članka 143. stavka 1. točke (g) i članka 151. stavka 1. točke (b) Direktive Vijeća 2006/112/EZ (1) te u skladu s člancima 50. i 51. Provedbene uredbe Vijeća (EU) br. 282/2011 (2) primjenjuju se na ERIC-ovu nabavu roba i usluga namijenjenih službenoj uporabi u ESS ERIC-u koje premašuju iznos od 250 EUR i u cijelosti ih je platio i nabavio ESS ERIC. Oslobođenja se ne primjenjuju na nabavu pojedinačnih članova.
      Članak 21.
      Odgovornost
      1.   ESS ERIC odgovara za svoje dugove.
      2.   Najveća financijska odgovornost članova za dugove ESS ERIC-a ograničena je na njihov godišnji doprinos, uključujući doprinose za razdoblje obavijesti o istupanju.
      3.   Skupština članova osigurava da ESS ERIC poduzima odgovarajuće mjere osiguranja za pokriće rizika specifičnih za izgradnju i funkcioniranje infrastrukture, uključujući rezerviranja za likvidaciju ERIC-a, ako do toga dođe. Osim toga, takvo bi osiguranje moglo uključivati, bez ograničenja, osiguranje od osobne odgovornosti direktora, zamjenika direktora ili druge fizičke osobe koja obavlja neku funkciju za ESS ERIC.
      4.   Nacionalni predstavnici, direktor i zamjenici direktora, promatrači i drugi članovi odbora i tijela ESS ERIC-a nisu odgovorni za dugove ESS ERIC-a.
      5.   Sve aktivnosti ESS ERIC-a usklađuju se i odvijaju na temelju toga da ESS ERIC nije odgovoran za aktivnosti koje prema potrebi obavljaju njegovi članovi ili drugi, kako je određeno u poslovniku.
      Članak 22.
      Politika znanstvenog vrednovanja i širenja rezultata
      1.   ESS ERIC ima slobodan pristup svim podacima Europskog društvenog istraživanja, za potrebe znanstvenog vrednovanja. Detalji o takvoj politici mogu biti navedeni u poslovniku.
      2.   ESS ERIC nastoji osigurati rezultate Europskog društvenog istraživanja koji su dostupni svima. ESS ERIC izrađuje i objavljuje svoju strategiju širenja podataka. Detalji o takvoj politici mogu biti navedeni u poslovniku.
      Članak 23.
      Politika zaštite prava intelektualnog vlasništva i politika postupanja s podacima
      1.   Kada je to u praksi provedivo, ESS ERIC nastoji biti nositelj prava intelektualnog vlasništva u svojem radu. Svakoj osobi dodjeljuje neisključivo odobrenje bez autorskih naknada za korištenje njegovih prava intelektualnog vlasništva u nekomercijalne svrhe. Korištenje prava intelektualnog vlasništva ESS ERIC-a u komercijalne svrhe rješava se od slučaja do slučaja. Detalji o takvoj politici mogu biti navedeni u poslovniku.
      2.   ESS ERIC omogućuje znanstvenoj zajednici slobodan pristup svim podacima Europskog društvenog istraživanja. Nitko nema prednost za pristup tim podacima, osim tijekom obrade i pripreme za javnu uporabu. Detalji o takvoj politici mogu biti navedeni u poslovniku.
      3.   ESS ERIC potpisnik je Deklaracije o profesionalnoj etici Međunarodnoga statističkog instituta.
      4.   ESS ERIC osigurava, koliko je to u praksi provedivo, da svi podaci ESS ERIC-a budu anonimni. Ako to nije moguće, primjenjuju se načela iz Direktive 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (3).
      5.   Sa svim podacima ESS ERIC-a u svakoj relevantnoj zemlji postupa se u skladu s propisima te zemlje o zaštiti podataka.
      6.   Detalji o takvoj politici mogu biti navedeni u poslovniku.
      Članak 24.
      Politika zapošljavanja
      ESS ERIC obvezuje se na jednake mogućnosti i neće nikoga diskriminirati na osnovi rase, etničkog podrijetla, spola, vjere, invaliditeta, seksualne orijentacije ili na bilo kojoj drugoj osnovi koja se, prema potrebi, na temelju prava Europske unije smatra diskriminirajućom. Detalji o takvoj politici mogu biti navedeni u poslovniku.
      POGLAVLJE 8.
      
         TRAJANJE I LIKVIDACIJA, MJERODAVNO PRAVO, SPOROVI
      
      Članak 25.
      Trajanje i likvidacija
      1.   ESS ERIC osniva se s danom stupanja na snagu odluke Europske komisije o osnivanju ERIC-a i nastavlja imati pravnu osobnost neograničeno do:
      
                  (a)
               
               
                  likvidacije ESS ERIC-a, u skladu s odredbama statuta; i
               
            
                  (b)
               
               
                  donošenja odluke Europske komisije o prestanku ESS ERIC-a.
               
            2.   Skupština članova može tročetvrtinskom većinom članova donijeti odluku o likvidaciji ESS ERIC-a. Ako Skupština članova odluči likvidirati ESS ERIC, ona običnom većinom glasova utvrđuje postupak likvidacije.
      3.   ESS ERIC izvješćuje Europsku komisiju o odluci o likvidaciji ESS ERIC-a u skladu s Uredbom.
      4.   Ako se primjenjuju članak 25. stavak 1. ili članak 25. stavak 2., direktor osigurava, koliko je to moguće, sigurnu pohranu podataka u vlasništvu ESS ERIC-a kod prikladne treće strane ili strana, tako da podaci budu pristupačni i iskoristivi u skladu sa statutom.
      Članak 26.
      Mjerodavno pravo
      Osnivanje i unutarnje funkcioniranje ERIC-a uređuje:
      
                  (a)
               
               
                  pravo Europske unije, posebno ova Uredba i odluka Europske komisije o osnivanju ESS ERIC-a, na temelju statuta;
               
            
                  (b)
               
               
                  zakon države u kojoj ESS ERIC ima svoje zakonsko sjedište u slučaju pitanja koja nisu ili su samo djelomično uređena aktima iz članka 26. točke (a), odnosno zakoni Engleske i Walesa na dan osnivanja ESS ERIC-a;
               
            
                  (c)
               
               
                  statut i njegova provedbena pravila.
               
            Članak 27.
      Sporovi
      1.   Sud Europske unije nadležan je za sudske sporove između članova u vezi s ESS ERIC-om, između članova i ESS ERIC-a (uključujući likvidatora ESS ERIC-a) te za svaki spor u kojem je Europska unija stranka.
      2.   Zakonodavstvo Europske unije o nadležnosti primjenjuju se na sporove između ESS ERIC-a i trećih strana. U slučajevima koji nisu obuhvaćeni zakonodavstvom Europske unije, pravo države u kojoj ERIC ima svoje zakonsko sjedište (odnosno zakoni Engleske i Walesa na dan osnivanja ESS ERIC-a) određuje nadležni sud za rješavanje takvih sporova.
      3.   Članovi osiguravaju odgovarajuće izmjene statuta ako se mjerodavno pravo značajno promijeni.
      4.   Ako bilo koji sud, tijelo ili tijelo nadležnog suda utvrdi da je bilo koji pojam iz ovoga statuta nezakonit, nedopušten, ništavan ili neizvršiv prema zakonima bilo koje zemlje, takav se pojam smatra izdvojenim iz ovoga Sporazuma samo u odnosu na tu zemlju i to ne utječe na:
      
                  (a)
               
               
                  zakonitost, dopustivost ili izvršivost toga pojma prema zakonima bilo koje druge zemlje; ili
               
            
                  (b)
               
               
                  ostale dijelove statuta, koji ostaju na snazi i proizvode pravne učinke.
               
            U tom slučaju strane nastoje postići dogovor u skladu s člankom 28. stavkom 2. o valjanom i izvršivom pojmu kojim se zamjenjuje izdvojeni pojam na način prihvatljiv Skupštini članova.
      POGLAVLJE 9.
      
         STATUT I IZMJENE
      
      Članak 28.
      Statut i izmjene
      1.   Statut se redovno ažurira i javno je dostupan na mrežnoj stranici ERIC-a i u njegovom zakonskom sjedištu.
      2.   Podložno članku 28. stavku 4., sve izmjene statuta odobrava Skupština članova, kao posebno pitanje. ESS ERIC daje Europskoj komisiji sve izmjene statuta, osim onih na koje upućuje članak 28. stavak 6., u roku 10 dana nakon što ih donese Skupština članova.
      3.   Svaka izmjena statuta jasno se navodi, uz bilješku o tome odnosi li se predmetna izmjena na bitni ili nebitni element statuta, u skladu s člankom 11. Uredbe (EZ) br. 723/2009 i o primijenjenom postupku njezina donošenja.
      4.   Nakon dostavljanja donesenih promjena Europskoj komisiji u skladu s člankom 28. stavkom 2., Europska komisija može u roku 60 dana od podnošenja uložiti prigovor na takvu izmjenu, navodeći razloge zašto ta izmjena ne udovoljava zahtjevima ove Uredbe.
      5.   Izmjena donesena u skladu s člankom 28. stupa na snagu kad istekne rok za prigovor naveden u članku 28. ili ga Europska komisija odgodi ili kad se uloženi prigovor ukida.
      6.   Svaka izmjena statuta o pitanjima iz članka 1. stavka 2. (Naziv), članka 1. stavka 4. (Zakonsko sjedište), članka 2. (Zadaće i aktivnosti), članka 20. (Politika nabave), članka 21. (Odgovornost), članka 22. (Politika znanstvenog vrednovanja i širenja podataka), članka 23. (Politika zaštite prava intelektualnog vlasništva i politika postupanja s podacima), članka 24. (Politika zapošljavanja) i članka 25. (Trajanje i likvidacija) koju su članovi odobrili kao posebno pitanje stupa na snagu tek nakon izričitog odobrenja Europske komisije i nakon stupanja na snagu odluke Europske komisije o odobrenju promjena.
      7.   Pri obraćanju Europskoj komisiji radi odobrenja na temelju članka 28. stavka 2. ili članka 28. stavka 6., ESS ERIC dostavlja Europskoj komisiji tekst predložene izmjene i izmijenjenu pročišćenu verziju statuta.
      
         (1)  SL L 347, 11.12.2006., str. 1.
      
         (2)  SL L 77, 23.3.2011., str. 1.
      
         (3)  SL L 281, 23.11.1995., str. 31.
   
   
      PRILOG II.
      
         POPIS ČLANOVA I PROMATRAČA
      
      U Prilogu su navedeni članovi i promatrači, kao i tijela koja ih predstavljaju.
      
         Članovi
      
      
                  Naziv člana
               
               
                  Naziv nacionalnog predstavnika
               
            
                  Republika Austrija
               
               
                  Savezno ministarstvo za znanost i istraživanje
               
            
                  Kraljevina Belgija
               
               
                  Belgijska javna služba za planiranje politike o znanosti
               
            
                  Češka Republika
               
               
                  Ministarstvo obrazovanja, mladeži i sporta
               
            
                  Republika Estonija
               
               
                  Ministarstvo socijalne politike
               
            
                  Savezna Republika Njemačka
               
               
                  Bundesministerium für Bildung und Forschung
               
            
                  Irska
               
               
                  Irsko vijeće za istraživanje
               
            
                  Republika Litva
               
               
                  Ministarstvo obrazovanja i znanosti
               
            
                  Kraljevina Nizozemska
               
               
                  Nizozemska organizacija za znanstvena istraživanja
               
            
                  Republika Poljska
               
               
                  Ministarstvo znanosti i visokog obrazovanja
               
            
                  Portugalska Republika
               
               
                  Zaklada za znanost i tehnologiju
               
            
                  Republika Slovenija
               
               
                  Ministarstvo obrazovanja, znanosti i sporta
               
            
                  Kraljevina Švedska
               
               
                  Ministarstvo obrazovanja, koje predstavlja Švedsko vijeće za istraživanja
               
            
                  Ujedinjena Kraljevina Velike Britanije i Sjeverne Irske
               
               
                  Vijeće za ekonomska i društvena istraživanja
               
            
         
      
         Promatrači
      
      
                  Naziv promatrača
               
               
                  Naziv nacionalnog predstavnika
               
            
                  Kraljevina Norveška
               
               
                  Vijeće za istraživanja Norveške
               
            
                  Švicarska Konfederacija
               
               
                  Švicarska zaklada za istraživanja u društvenim znanostima
               
            
   
      PRILOG III.
      
         DEFINICIJE I TUMAČENJA
      
      
                  1.
               
               
                  U ovom statutu, osim ako kontekst nalaže drugačije, „ESS ERIC” (European research infrastructure consortium) znači Konzorcij europskih istraživačkih infrastruktura osnovan na temelju Uredbe (EZ) br. 723/2009 („Uredba”), uređen ovim statutom, koji se može mijenjati ili prema potrebi ponovno donositi u skladu s Uredbom („statut”).
                  „ESS” (European Social Survey) ili „Europsko društveno istraživanje” znači Europsko društveno istraživanje koje je započelo 2001. i službeno je dugoročno istraživanje koje se provodi istodobnim nacionalnim istraživanjima u europskim zemljama. Njime se prikupljaju, tumače i šire točni podaci o promjenama društvenih stavova i vrijednosti u Europi;
                  „BDP” znači ukupna novčana vrijednost svih domaćih roba i usluga proizvedenih u zemlji, utvrđena na temelju vrijednosti koje je Svjetska banka objavila za 2009. ili sljedeću godinu, koju odobrava Skupština članova;
                  „Član” znači svaka osoba (koja djeluje preko nacionalnog predstavnika) primljena u članstvo ESS ERIC-a prema potrebi u skladu s ovim statutom i Uredbom;
                  „Država članica” znači zemlja članica Europske unije;
                  „Poslovnik” znači poslovnik ESS ERIC-a koji prema potrebi odobrava Skupština članova.
               
            
                  2.
               
               
                  Osim ako je ovim statutom drugačije određeno, pojmovi definirani u Uredbi imaju i ovdje isto značenje;
               
            
                  3.
               
               
                  Upućivanja na članke su upućivanja na članke ovog statuta;
               
            
                  4.
               
               
                  Svi naslovi su samo zbog lakšeg upućivanja i ne utječu na strukturu ili tumačenje statuta, osim ako kontekst nalaže drugačije;
               
            
                  5.
               
               
                  Upućivanja na jedninu odnose se i na množinu i obrnuto, a upućivanja na bilo koji rod odnose se na svaki rod;
               
            
                  6.
               
               
                  Upućivanja na sporazum, uredbu, direktivu, statut ili zakonsku odredbu obuhvaćaju svako sekundarno zakonodavstvo doneseno na temelju njih i tumače se kao upućivanja na sporazum, uredbu, direktivu, statut, zakonsku odredbu i/ili sekundarno zakonodavstvo kako je promijenjeno, izmijenjeno, prošireno, pročišćeno, ponovno doneseno i/ili zamijenjeno i na snazi na datum statuta;
               
            
                  7.
               
               
                  Sve riječi nakon riječi „uključuju”, „uključuje”, „uključujući”, „posebice” i sve slične riječi ili izrazi tumače se bez ograničenja te prema tome ne ograničavaju značenje riječi koje im prethode;
               
            
                  8.
               
               
                  Upućivanja na „u pisanom obliku” ili „pisano” odnose se na komunikaciju poštom, telefaksom i elektroničkom poštom ili bilo kojim drugim sredstvom za prijenos riječi u čitljivom i trajnom obliku.
               
            
                  9.
               
               
                  Smatra se da svako upućivanje na bilo koji engleski pojam za bilo koji korak, pravnu pomoć, metodu pravosudnog postupka, pravni dokument, pravni status, sud, službenika ili bilo koji pravni koncept ili stvar, u odnosu na bilo koju zemlju osim Engleske i Walesa, uključuje upućivanje na ono što najbliže odgovara engleskom pravnom pojmu u toj zemlji.
               
            
   
      PRILOG IV.
      
         DOPRINOSI DRŽAVA
      
      
         DOPRINOSI DRŽAVA ESS ERIC-U (EUR)
      
      
         Financijska godina ESS ERIC-a
      
      
                  GODINA
               
               
                  2013.-2014.
               
               
                  2014.-2015.
               
               
                  2015.-2016.
               
               
                  2016.-2017.
               
            
                  
                              1.
                           
                           
                              UK (domaćin)
                           
                        
               
                  1 000 000
               
               
                  1 000 000
               
               
                  742 630
               
               
                  764 909
               
            
                  
                              2.
                           
                           
                              Austrija
                           
                        
               
                  46 943
               
               
                  49 337
               
               
                  60 259
               
               
                  62 067
               
            
                  
                              3.
                           
                           
                              Belgija
                           
                        
               
                  53 410
               
               
                  56 235
               
               
                  69 631
               
               
                  71 720
               
            
                  
                              4.
                           
                           
                              Bugarska
                           
                        
               
                  20 000
               
               
                  20 600
               
               
                  21 218
               
               
                  21 855
               
            
                  
                              5.
                           
                           
                              Cipar
                           
                        
               
                  20 000
               
               
                  20 600
               
               
                  21 218
               
               
                  21 855
               
            
                  
                              6.
                           
                           
                              Češka Republika
                           
                        
               
                  33 845
               
               
                  35 367
               
               
                  41 280
               
               
                  42 518
               
            
                  
                              7.
                           
                           
                              Estonija
                           
                        
               
                  20 000
               
               
                  20 600
               
               
                  21 218
               
               
                  21 855
               
            
                  
                              8.
                           
                           
                              Finska
                           
                        
               
                  36 913
               
               
                  38 640
               
               
                  45 726
               
               
                  47 098
               
            
                  
                              9.
                           
                           
                              Francuska
                           
                        
               
                  204 877
               
               
                  217 787
               
               
                  289 111
               
               
                  297 785
               
            
                  
                              10.
                           
                           
                              Njemačka
                           
                        
               
                  252 792
               
               
                  268 893
               
               
                  358 542
               
               
                  369 298
               
            
                  
                              11.
                           
                           
                              Irska
                           
                        
               
                  35 745
               
               
                  37 393
               
               
                  44 033
               
               
                  45 354
               
            
                  
                              12.
                           
                           
                              Litva
                           
                        
               
                  20 000
               
               
                  20 600
               
               
                  21 218
               
               
                  21 855
               
            
                  
                              13.
                           
                           
                              Nizozemska
                           
                        
               
                  75 994
               
               
                  80 323
               
               
                  102 355
               
               
                  105 426
               
            
                  
                              14.
                           
                           
                              Norveška
                           
                        
               
                  46 448
               
               
                  48 809
               
               
                  59 541
               
               
                  61 328
               
            
                  
                              15.
                           
                           
                              Poljska
                           
                        
               
                  50 408
               
               
                  53 033
               
               
                  65 280
               
               
                  67 239
               
            
                  
                              16.
                           
                           
                              Portugal
                           
                        
               
                  36 520
               
               
                  38 220
               
               
                  45 156
               
               
                  46 510
               
            
                  
                              17.
                           
                           
                              Slovenija
                           
                        
               
                  20 000
               
               
                  20 600
               
               
                  21 218
               
               
                  21 855
               
            
                  
                              18.
                           
                           
                              Španjolska
                           
                        
               
                  122 728
               
               
                  130 168
               
               
                  170 074
               
               
                  175 176
               
            
                  
                              19.
                           
                           
                              Švedska
                           
                        
               
                  48 637
               
               
                  51 144
               
               
                  62 714
               
               
                  64 595
               
            
                  
                              20.
                           
                           
                              Švicarska
                           
                        
               
                  54 740
               
               
                  57 653
               
               
                  71 558
               
               
                  73 704
               
            
                  Ukupno
               
               
                  2 200 000
               
               
                  2 266 000
               
               
                  2 333 980
               
               
                  2 403 999
               
            
   
      Objašnjenje proračuna i godišnjih doprinosa za financijske godine ESS ERIC-a od 2013. do 2017.
      
                  1.
               
               
                  Financijska godina ESS ERIC-a traje od 1. lipnja do 31. svibnja.
               
            
                  2.
               
               
                  Predstavljeni proračun utvrđen je za prve četiri godine poslovanja ESS ERIC-a. Upravni odbor ESS ERIC-a namjerava osigurati godišnji proračun od 2,3 milijuna EUR za jezgrene znanstvene aktivnosti. Proračun će biti manji ako se u međuvremenu sve zemlje koje su iskazale veliki interes ne pridruže ESS ERIC-u na vrijeme za početak funkcioniranja u lipnju 2013. Godišnjim povećanjima ukupnog proračuna u obzir se uzima inflacija od 3 posto godišnje.
               
            
                  3.
               
               
                  Na temelju očekivanog broja potpisnika, predviđen je proračun od 2,2 milijuna EUR u početnoj godini (koji će se smanjiti ako sve navedene zemlje ne osiguraju potrebni potpis za pridruživanje ERIC-u). Ako se pridruže druge zemlje, proračun će se povećati najviše na 2,3 milijuna EUR, pri čemu doprinosi postojećih članova ostaju nepromijenjeni (doprinos novih članova izračunan će se zajedno s doprinosom postojećih članova, za svaku zemlju posebno, kako bi se odredio njihov potrebni doprinos. Iznos potreban od članova osnivača ostat će nepromijenjen.). Nakon ostvarenja cilja, pridruživanjem dodatnih zemalja smanjivat će se doprinos svih članova i promatrača koji plaćaju više od osnovne članarine (osim ako Skupština članova odluči drugačije).
               
            
                  4.
               
               
                  Godišnji doprinosi izračunani su postupkom navedenim u članku 17. statuta, uz sljedeće specifikacije:
                  
                              (a)
                           
                           
                              osnovna članarina je 20 000 EUR u početnoj godini i usklađuje se za inflaciju od 3 % za sljedeće tri godine;
                           
                        
                              (b)
                           
                           
                              kao država domaćin, UK će plaćati veći doprinos, dogovoren u iznosu od 1 000 000 EUR za prve dvije godine, a zatim se vraća na izvorni polog od 700 000 EUR godišnje, usklađeno za inflaciju;
                           
                        
                              (c)
                           
                           
                              doprinos članova potrebnom iznosu izračunanom u skladu s njihovim odnosnim BDP-om na temelju podataka Svjetske banke o BDP-u za 2009. Navedeno se primjenjuje samo na članove koji bi trebali uplatiti doprinos od 20 000 EUR ili više (zaokruženo na najbližih 100 EUR);
                           
                        
                              (d)
                           
                           
                              stopa inflacije od 3 posto godišnje (složena) primjenjuje se od druge godine, osim na uvećane doprinose UK-a za prve dvije godine (što znači da su povećanja za druge zemlje, osim za UK, nešto malo više od 3 %);
                           
                        
                              (e)
                           
                           
                              u ovoj fazi, švicarsko i norveško pravo ne dopušta njihovo pristupanje ERIC-u sa statusom člana. Ove dvije zemlje sudjelovat će kao promatrači uz traženi godišnji doprinos, kako je navedeno u ovoj obavijesti.